**Aprob,**

**Preşedinte**

**Constantin-Florin MITULEȚU-BUICĂ**

**EXTRAS-RAPORT**

**privind participarea AEP la atelierul online al Grupului de lucru pentru rețelele de socializare, dezinformare și integritate electorală (SMEID), cu tema *Bune practici și lecții învățate privind combaterea dezinformării in timpul proceselor electorale*,**

**organizat de IFES, în data de 22 iunie 2021**

Ca urmare a invitației adresate Autorității Electorale Permanente (AEP) de către Biroul Regional pentru Europa al Fundației Internaționale pentru Sisteme Electorale (IFES) de a participa la atelierul online cu tema „Bune practici și lecții învățate privind combaterea dezinformării în timpul proceselor electorale" al Grupului de lucru pentru rețele sociale, dezinformare și integritate electorală (orig. *Social Media, Disinformation and Electoral Integrity Working Group - SMEID*), care s-a desfășurat în data de 22 iunie 2021, instituția a răspuns afirmativ inițiativei organizatorilor prin desemnarea a trei reprezentanți din cadrul AEP care să participe la eveniment.

IFES este o organizație internaționalӑ care promovează democrația la nivel global și colaborează cu societatea civilă, instituțiile publice și sectorul privat ȋn vederea organizӑrii și desfӑșurării de alegeri libere și transparente, precum și pentru promovarea democrațiilor reziliente. Reprezentarea AEP la acest eveniment a fost asigurată de către domnul Cristian-Alexandru Leahu, șeful Departamentului legislație, contencios electoral, relația cu Parlamentul și Uniunea Europeană, de către doamna Cristina Moldoveanu, directorul Direcției evidențe electorale informatizate din cadrul Departamentului informatizarea proceselor electorale, și de către doamna Anamaria Revnic-Călugărița, directorul Direcției comunicare din cadrul Departamentului cooperare internațională.

**Locul desfășurării**:videoconferință prin intermediul aplicației *Zoom*.

**Participanți**: aproximativ 30 de experți din domeniul electoral.

**Obiectivul evenimentului**

Acest eveniment a reprezentat a treia reuniune a SMEID, lansat in luna mai 2020 în prezența a 45 de membri ai organismelor de management electoral (OME) din 13 țări din Europa și Eurasia. SMEID se concentrează asupra provocărilor generate de rețelele de socializare și de răspândirea dezinformării în timpul proceselor electorale. Acesta a fost conceput pentru a servi drept forum pentru schimbul de bune practici și dezvoltarea de cunoștințe în domeniul integrității comunicării cu privire la organizarea și desfășurarea alegerilor. Cel mai recent atelier SMEID a avut loc in perioada 6-7 aprilie a.c., cu 30 de participanți din 14 țări. Discuțiile s-au axat pe tema managementului crizelor de comunicare și dezinformare.

Ca urmare a reacțiilor apărute după atelierul din aprilie, IFES a lucrat alături de Agenția Suedeză pentru Contingențe Civile (orig. *Swedish Civil Contingencies Agency*) și cu alți parteneri internaționali pentru a organiza un eveniment în care instituțiile participante să poată împărtăși bunele practici și lecțiile învățate în urma eforturilor susținute de combatere a dezinformării depuse pe tot parcursul organizării proceselor electorale.

**Prezentarea vorbitorilor și a subiectelor dezbătute**

Evenimentul a fost moderat de către doamna Nikoleta Diossy, ofițer de programe în cadrul Biroului Regional pentru Europa al IFES, care a deschis evenimentul cu o scurtă introducere privind structura atelierului.

Agenda a fost deschisă de către domnul Magnus Ohman, directorul Biroului Regional pentru Europa și consilier superior în domeniul finanțării politice, care a ținut un discurs introductiv în care a expus obiectivele atelierului de lucru și modul în care s-au concretizat concluziile și recomandările formulate în contextul atelierelor anterioare ale Grupului de lucru. Prima sesiune a atelierului s-a concentrat pe schimbul de experiențe între partenerii internaționali participanți în vederea împărtășirii bunelor practici și a lecțiilor învățate privind combaterea dezinformării pe parcursul organizării și desfășurării proceselor electorale recente.

În debutul sesiunii, domnul Fredrik Konnander, șeful Departamentului pentru reziliența informațională din cadrul Agenției Suedeze pentru Contingențe Civile a susținut o prezentare pe tema experienței Suediei în ceea ce privește elaborarea Ghidului pentru identificarea și combaterea dezinformării. Elaborarea Ghidului a fost inițiată în anul 2017, iar în cadrul acestui proces au fost analizate de către cercetătorii de la Universitatea din Lund în jur de 1000 de lucrări științifice care abordau tema bunelor practici în contracararea activităților de influențare prin informație.

Secțiunea dedicată contracarării influențării prin informație tratează patru domenii majore, și anume: identificarea amenințărilor și a metodelor de lucru, identificarea vulnerabilităților, a riscurilor și a posibilelor consecințe, contracararea influențării prin informație și creșterea rezilienței, cercetare și dezvoltare.

Vectorii de amenințare sunt cel mai adesea reprezentanți de interferența actorilor străini în procesele electorale prin stabilirea unor ținte din rândul politicienilor, funcționarilor publici, cercetătorilor și jurnaliștilor sau vizarea rețelelor sociale online și a companiilor de tehnologie, prin răspândirea dezinformării pe tema instituțiilor și a componentelor vitale ale unei societății, ori prin utilizarea dezinformării ca parte integrantă a operațiunilor de pregătire și suport a atacurilor armate.

În ceea ce privește pregătirea proceselor electorale, sarcinile și activitățile-cheie care contribuie la gestionarea optimă a interferențelor negative vizează identificarea amenințărilor și a metodelor de lucru, îmbunătățirea capacității administrative și a coordonării dintre părțile implicate, creșterea gradului de conștientizare a publicului cu privire la aceste chestiuni, răspunsul direct și prompt în cazul unui atac, precum și acordarea de sprijin autorităților expuse atacului.

Principiile și metodologia Ghidului au fost prezentate și explicate oficialilor electorali din Suedia, precum și celorlalte părți implicate în organizarea alegerilor, în cadrul unor sesiuni de formare care au inclus aplicații și exerciții practice.

Următorul speaker, domnul Oliver Kask, șeful Biroului Electoral de Stat din Estonia, a expus cauzele și formele de manifestare ale fenomenului dezinformării, subliniind că amploarea acestuia sugerează că trebuie tratat cu seriozitate atât în perioada electorală, cât și în perioada dintre alegeri. În acest sens, se evidențiază necesitatea alocării de către administrația electorală a resursei umane suficiente pentru monitorizarea și gestionarea răspândirii dezinformărilor.

Din sfera măsurilor și bunelor practici în domeniu, participantul din Estonia a evidențiat importanța publicării, din oficiu, a unui număr cât mai mare de date și informații electorale relevante pentru public, realizarea unor materiale video captivante și prietenoase care să ilustreze etapele procesului electoral și alocarea resurselor pentru informarea și educarea continuă a alegătorilor, astfel încât aceștia să fie suficient de familiarizați cu structura și elementele componente ale proceselor electorale pentru a deveni mai puțin permeabili la dezinformare.

În partea de final a primei sesiuni organizatorii au propus un exercițiu interactiv în cadrul căruia au fost analizate relația dintre structurile administrației electorale centrale și celelalte organisme guvernamentale implicate în organizarea alegerilor și dinamica internă a organizării structurii responsabile în privința contracarării dezinformării, incluzând atribuțiile și sfera de competență a acesteia. Totodată, participanții au avut ocazia să afle mai multe informații despre „Ghidul privind combaterea dezinformării" (orig. *Countering Disinformation Guide),* lansat recent pe platforma [www.counteringdisinformation.org/](http://www.counteringdisinformation.org/)

A doua sesiune a fost dedicată rezultatelor cercetării globale comparative privind mecanismele de răspuns la dezinformare utilizate de către organismelor de management electoral. În cadrul acestei părți, doamna Lisa Reppell, expert global în domeniile social media și dezinformare, din partea IFES, a prezentat caracteristicile principale ale platformei [www.counteringdisinformation.org/](http://www.counteringdisinformation.org/) și a descris instrumentele și documentele publicate în cadrul acesteia. Scopul platformei este de a pune la dispoziția celor interesați o baza de date a măsurilor luate de diferite organizații din întreaga lume pentru a crea un spațiu de informare sănătos în sfera politică, precum și în cea a proceselor electorale. Astfel, platforma, prin funcționalitățile ei, extinde capacitatea organismelor de resort de a partaja informații despre ceea ce funcționează.

În încheiere, domnul Magnus Ohman, a mulțumit experților care au contribuit la dezvoltarea „Ghidului privind combaterea dezinformării" și a platformei [www.counteringdisinformation.org/](http://www.counteringdisinformation.org/), subliniind relevanța și oportunitatea acestora. Totodată, directorul Biroului Regional pentru Europa, a mulțumim membrilor SMEID pentru participare și a informat cu privire la următoarele sesiuni programate de IFES pe această temă.

**Concluzii**

Având în vedere implicațiile majore ale fenomenului dezinformării și potențialul accentuat de a contribui la vulnerabilizarea infrastructurii electorale democratice, instrumentele prezentate în cadrul acestui atelier online pot constitui o resursă valoroasă pentru instituție în vederea elaborării de strategii prin care să fie îmbunătățită capacitatea de răspuns în situații de criză și dezinformare.

Întocmit: **Anamaria REVNIC-CĂLUGĂRIȚA**, director, Direcția comunicare -DCI

*(Îmi asum responsabilitatea pentru fundamentarea, corectitudinea și legalitatea întocmirii acestui act oficial)*